***N á v r h***

**V š e o b e c n e z á v ä z n é n a r i a d e n i e**

**Obce Plavecký Štvrtok**

**o podmienkach predaja výrobkov a poskytovania služieb na trhových miestach**

**č..../20.. zo dňa ..............20..**

Obec  Plavecký Štvrtok v súlade s ustanovením § 4 ods. 3 písm. i) a § 6 ods. 1, zákona SNR č. 369/1990 Zb. o obecnom zriadení v znení neskorších predpisov a v súlade s ustanoveniami § 3 ods. 8, § 5 ods.1 a § 7 ods.1 zákona č. 178/1998 Z. z. o podmienkach predaja výrobkov a poskytovania služieb na trhových miestach v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, ustanovuje:

Článok 1

Úvodné ustanovenie

Toto Všeobecne záväzné nariadenie upravuje podmienky predaja výrobkov a poskytovanie služieb na trhových miestach v obci Plavecký Štvrtok a to:

1. Druh predávaných výrobkov a poskytovaných služieb
2. Druh a obdobie konania a rozsah príležitostných trhov,
3. Trhové dni, predajný a prevádzkový čas,
4. Technické, prevádzkové a estetické podmienky stánku s trvalým stanovišťom, ako aj označenie predávajúceho,
5. Ďalšie skutočnosti dôležité z hľadiska obce.

Článok 2

Základné pojmy

1. Trhovým miestom pre účely tohto nariadenia sú verejné priestranstvá vo vlastníctve obce určené na trhovisko, príležitostný trh alebo na ambulantný predaj a nebytové priestory Podnikateľského centra, Ekocentra a Základnej školy.
2. Na území obce sú povolené nasledovné trhové miesta:
3. Verejné priestranstvo určené na trhovisko a ambulantný predaj:

* parkovisko pri COOP Jednote

1. Príležitostné trhy:

* Parkovisko pri COOP Jednote
* Nebytový priestor Ekocentra
* Verejné priestranstvo pred budovou Ekocentra
* Nebytový priestor Podnikateľského centra
* Verejné priestranstvo pred budovou Podnikateľského centra
* Areál a budova základnej školy

Článok 3

Druh predávaných výrobkov a poskytovaných služieb na trhových miestach

1. Na trhových miestach sa môžu predávať:
2. Potravinárske výrobky:

* Ovocie a zelenina – musia vyhovovať hygienickým požiadavkám v súlade s platnými právnymi predpismi (zákon č. 152/1995 Z.z. o potravinách v znení neskorších predpisov), predávané rastlinné produkty z vlastnej pestovateľskej činnosti musia byť v súlade s požiadavkami Nariadenia vlády Slovenskej republiky č. 360/2011 Z.z., ktorým sa ustanovujú hygienické požiadavky na priamy predaj a dodávanie malého množstva prvotných produktov rastlinného a živočíšneho pôvodu a dodávanie mlieka a mliečnych výrobkov konečnému spotrebiteľovi a iným maloobchodným prevádzkarniam a požiadavkami Nariadenia vlády Slovenskej republiky č. 100/2016, ktorým sa mení a dopĺňa nariadenie vlády č. 360/2011 Z.z. a predajca musí byť zaregistrovaný na Regionálnej veterinárnej a potravinovej správe Senec (ďalej len „RVPS Senec“)
* Vajcia – predaj slepačích vajec z vlastného chovu (prebytky), dodržať všetky povinnosti vyplývajúce z nariadenia vlády SR č. 360/2011 Z.z., a prvovýrobca musí byť registrovaný na RVPS Senec.
* Včelí med a včelie produkty- prvovýrobca musí dodržať všetky povinnosti, vyplývajúce z Nariadenia vlády Slovenskej republiky č. 360/2011 Z.z., vyhlášky MPRV SR č. 41/2012 Z.z. o mede v platnom znení a  musí byť registrovaný na RVPS Senec.
* Balené potravinárske a cukrárenské výrobky, sušené ovocie, orechy, tekvicové semienka, pri dodržaní ustanovení zákona NR SR č. 152/1995 Z.z. o potravinách v znení neskorších predpisov.
* Jedlá a nápoje určené na priamu konzumáciu na mieste, z priestorov krátkodobých stánkov, ktorých prevádzkovatelia majú súhlas od príslušného regionálneho úradu verejného zdravotníctva,
* Mäso a mäsové výrobky zo schválených potravinových prevádzok, alebo registrovaných maloobchodných predajní pre produkty živočíšneho pôvodu, za podmienok ustanovených v zákone NR SR č. 152/1995 Z.z. o potravinách v znení neskorších predpisov, v zariadeniach schválených na tento účel príslušným regionálnym úradom verejného zdravotníctva.

1. Ostatné výrobky:

* Kvetiny, kvetinové a zeleninové priesady, okrasné rastliny, kvetinové vence, kytice
* Dreviny, ovocné stromy a kríky, okrasné kry
* Drobné umelecké predmety a drobné remeselné výrobky
* Knihy, periodická tlač, audio a video nosiče, hračky
* Sklo, porcelán, keramika, bižutéria, kahance
* Drobný tovar, domáce potreby, dekoračné a darčekové predmety
* Kozmetika a drogériový tovar
* Textilné a odevné výrobky, kožená galantéria, obuv
* Výrobky spotrebnej elektroniky

1. Na trhových miestach je okrem služieb uvedených v § 8 zákona č. 178/1998 Z.z. v z.n.p., povolené poskytovať ešte tieto služby:

* Oprava roliet,
* Čistenie peria
* Meranie ostrosti zraku
* Maľovanie na tvár, maľovanie portrétov
* Prevádzkovanie hudobnej činnosti a zábavných atrakcií (napr. kolotoče, nafukovacie atrakcie pre deti)

1. V obci sa ambulantne môžu predávať

* Knihy, periodická tlač, originály alebo rozmnoženiny audiovizuálnych diel alebo iných diel
* Drobné umelecké predmety a drobné remeselné výrobky
* Spotrebné výrobky
* Jedlá a nápoje určené na priamu konzumáciu na mieste vrátane nebalenej zmrzliny
* Ovocie a zelenina
* Kvety, dreviny, priesady
* Potraviny v súlade s článkom č. 3, ods. 1 tohto VZN, pri dodržaní všeobecných technických, hygienických a prevádzkových podmienok podľa osobitných predpisov, (zákon č. 152/1995 Z.z. o potravinách v znení neskorších predpisov, Nariadenie (ES) č. 852/2004 o hygiene potravín v platnom znení, zákon č. 355/2007 Z.z. o ochrane, podpore a rozvoji verejného zdravia v znení neskorších predpisov, nariadenia vlády SR č. 359/2011 Z.z, ktorým sa ustanovujú požiadavky na niektoré potravinárske prevádzkarne a na malé množstvá, nariadenie vlády SR č. 360/2011 Z.z., ktorým sa ustanovujú hygienické požiadavky na priamy predaj a malého množstva prvotných produktov rastlinného a živočíšneho pôvodu s dodávanie mlieka a mliečnych výrobkov konečnému spotrebiteľovi a iným maloobchodným prevádzkarňam.)
* Prevádzkovateľ pojazdnej predajne mäsa musí mať rozhodnutie o schválení priestorov pojazdnej predajne orgánom verejného zdravotníctva.
* Povolenie na ambulantný predaj vydáva Obec Plavecký Štvrtok.
* Ambulantný predaj je povolený v  dňoch pondelok, utorok, štvrtok a piatok od 7,30 hod. do 16.00 hod., streda od 7,30 hod. do 18,00 hod.

1. Na trhových miestach sa zakazuje predávať
2. zbrane a strelivo
3. výbušniny a výbušné predmety
4. tlač a iné veci, ktoré ohrozujú mravnosť
5. tabak a tabakové výrobky a výrobky, ktoré sú určené na fajčenie a neobsahujú tabak
6. alkoholické nápoje; zákaz sa nevzťahuje na predaj alkoholických nápojov na príležitostných trhoch
7. jedy, omamné a psychotropné látky
8. lieky
9. automobily, motocykle, ich súčiastky a príslušenstvo
10. chránené živočíchy, exempláre živočíchov, nebezpečné živočíchy a invázne druhy živočíchov
11. živé zvieratá; zákaz sa nevzťahuje na predaj sladkovodných trhových rýb a na predaj domácej vodnej hydiny, domácej hrabavej hydiny, domácich králikov, psov a mačiek a drobných hlodavcov a na propagačné predajné podujatia organizované zväzmi a združeniami chovateľov zvierat na základe súhlasného stanoviska príslušného orgánu veterinárnej správy
12. chránené rastliny, exemláre rastlín a invázne druhy rastlín
13. huby okrem čerstvých jedlých húb a spotrebiteľsky balených sušených húb, ktoré boli spracované v prevádzkarni, ktorá spĺňa požiadavky podľa osobitných predpisov.

Článok 4

Druh a obdobie konania a rozsah príležitostných trhov

1. Druhy príležitostných trhov:
2. Hodový jarmok – v mesiaci august, víkend počas hodových slávností, predaj remeselných a ľudovoumeleckých výrobkov, potravinárskych a cukrárenských výrobkov, poskytovanie služieb rýchleho občerstvenia a stravovania, hračky a zábavné atrakcie pre deti, kolotoče
3. Fašiangové slávnosti- február, marec, posledná fašiangová sobota- poskytovanie služieb rýchleho občerstvenia a stravovania, predaj potravinárskych a cukrárenských výrobkov,
4. Festival Mravenec- september- spravidla druhá sobota v mesiaci, poskytovanie služieb rýchleho občerstvenia a stravovania, predaj potravinárskych a cukrárenských výrobkov, zábavné atrakcie pre deti,
5. Vianočné trhy- december – spravidla druhý víkend v mesiaci, predaj ľudovoumeleckých, remeselných a spotrebných výrobkov, potravinárskych a cukrárenských výrobkov, služby rýchleho občerstvenia a stravovania
6. Lampiónový sprievod- november- služby rýchleho občerstvenia a stravovania a zábavné atrakcie pre deti
7. Iné príležitostné trhy v priebehu roka- každá streda v mesiaci okrem sviatkov, na predaj spotrebných výrobkov
8. Iné príležitostné trhy v priebehu roka, predaj spotrebných výrobkov v nebytových  priestoroch Ekocentra, Podnikateľského centra a Základnej školy, podľa záujmu predávajúcich
9. Iné príležitostné trhy v priebehu roka- podľa plánu kultúrnych a spoločenských podujatí obce Plavecký Štvrtok na príslušný rok.

Článok 5

Trhové dni, predajný a prevádzkový čas

1. Trhové dni pre príležitostné trhy, uvedené v článku 4, písmeno f ), sú povolené počas roka, v stredu od 7,30 do 18,00 hod. okrem sviatkov, pripadajúcich na tento deň.
2. Trhové dni pre príležitostné trhy uvedené v článku 4, písm. g), sú povolené v dňoch pondelok až sobota, od 8,00 do 17,00 hod., okrem sviatkov, pripadajúcich na tento deň.
3. Trhové dni pre ostatné príležitostné trhy, uvedené v článku 4, písm. a) až e) a písm. h) sú sobota, od 8,00 do 18,00 hod.

Článok 6

Technické, prevádzkové a estetické podmienky stánku s trvalým stanovišťom, označenie predávajúceho

1. Obec Plavecký Štvrtok nevlastní stánky s trvalým stanovišťom. Technické, prevádzkové a estetické podmienky stánkov s trvalým stanovišťom predávajúcich budú posudzované v stavebnom konaní podľa zákona 50/1976 Zb. o územnom plánovaní a stavebnom poriadku.
2. Označenie predávajúceho podľa § 10 písm. b) a c) zákona č. 178/1998 Z.z.,
3. fyzické osoby predávajúce rastlinné a živočíšne výrobky z vlastnej pestovateľskej alebo chovateľskej činnosti alebo lesné plodiny sú povinné v zmysle § 7 ods. 3 písm. d) Nariadenia vlády SR č. 100/2016 pri dodávaní malého množstva spracovaných produktov rastlinného pôvodu konečnému spotrebiteľovi označiť predajné miesto menom a priezviskom, adresou a registračným číslom
4. fyzické osoby, predávajúce vlastné použité výrobky v primeranom množstve medzi sebou, musia byť označené menom a priezviskom a adresou trvalého pobytu.

Článok 7

Ďalšie skutočnosti dôležité z hľadiska obce

1. Správcom trhového miesta je Obec Plavecký Štvrtok.
2. Povinnosti fyzických a právnických osôb pri predaji výrobkov a poskytovaní služieb na trhových miestach sú upravené v zákone č. 178/1998 Z.z. o podmienkach predaja výrobkov a poskytovania služieb na trhových miestach v znení neskorších predpisov.
3. Obec vydá povolenie na predaj výrobkov a poskytovanie služieb na trhovom mieste na základe žiadosti osobe, podľa ustanovení § 10 zákona 178/1998 Z.z. o podmienkach predaja výrobkov a poskytovania služieb na trhových miestach v znení neskorších predpisov, po predložení dokladov ustanovených v § 3 ods. 4 a ods. 5, zákona č. 178/1998 Z.z. o podmienkach predaja výrobkov a poskytovanie služieb na trhových miestach v znení neskorších predpisov.
4. Poplatky za prenájom trhového miesta sú upravené vo VZN o dani za užívanie verejného priestranstva a vo VZN o nájme pozemkov a nebytových priestorov vo vlastníctve obce Plavecký Štvrtok.
5. Pre príležitostný trh obec vypracuje trhový poriadok, ktorý vydá všeobecne záväzným nariadením.
6. Dozor nad dodržiavaním tohto VZN vykonáva obec Plavecký Štvrtok, prostredníctvom starostu obce, povereného pracovníka obce a obecnej polície.

Článok 8

Záverečné ustanovenia

1. K návrhu tohto VZN bolo vydané stanovisko Regionálnej  veterinárnej a potravinovej správy Senec, zo dňa 7. januára 2020, číslo 11/2020-251. Všetky pripomienky uvedené v stanovisku RVPS Senec, boli zapracované do tohto VZN.
2. Dňom účinnosti tohoto VZN č. ......... o podmienkach predaja výrobkov a poskytovania služieb na trhových miestach, sa zrušuje Všeobecne záväzné nariadenie,  podmienky predaja výrobkov a poskytovanie služieb na trhových miestach, zo dňa 18.8.1998.
3. Obecné zastupiteľstvo obce Plavecký Štvrtok sa na tomto VZN č. ....... o podmienkach predaja výrobkov a poskytovaní služieb na trhových miestach uznieslo dňa................
4. Toto všeobecne záväzné nariadenie nadobúda účinnosť dňom ..................

V Plaveckom Štvrtku .......................

Radoslav Benkovič

starosta obce

**Pripomienky k tomuto všeobecne záväznému nariadeniu možno podávať písomne, do 4.2.2020, na Obecný úrad Plavecký Štvrtok.**